Panayiotou se minnares het baie gesels met ‘sluipmoordenaar’Costa Panayiotou ondersteun sy seun Christopher tydens ‘n vorige verskyning in die hof (Mei 2016) Foto: ANA Die selfoonnommer van Christopher Panayiotou se minnares, Chanelle Coutts, was 19 keer in verbinding met dié van die vermeende sluipmoordenaar, bekend as “Trompie”, het die hooggeregshof in Port Elizabeth Dinsdag gehoor. Trompie is glo genader om Jayde Panayiotou te vermoor. Die selferkende middelman, uitsmyter Luthando Siyoni, het glo in 2014 ŉ ontmoeting gereël tussen Panayiotou en Trompie nadat die sakeman vir Siyoni gesê het om iemand te kry om sy vrou, ŉ onderwyseres, te vermoor. Volgens Siyoni se beëdigde verklaring het niks egter van die ontmoeting gekom nie, en ŉ ander vermeende sluipmoordenaar is gekontak. Thereza Botha, nasionale ondersoekende analis, het Dinsdag in die moordsaak getuig en is besig om ŉ ingewikkelde prentjie te skets van hoe verskeie selfoonnommers van rolspelers, tesame met ŉ geografiese analise, ŉ reeks gebeure uitbeeld voor Jayde se moord in April 2015. Data-analise dui aan dat ŉ selfoonnommer, wat aan Coutts behoort, vir vyf dae lank tussen September en Oktober 2014 altesaam 19 keer met Trompie in verbinding was. Deur selfoondata het Botha gewys dat Sizwe Vumazonke, die vermeende skieter, ongeveer 44 keer, op verskillende tye, die opvangsgebied van Linton Grange besoek het. Dié gebied is naby Stelen Glen-kompleks, waar Jayde gewoon het. Selfoondata wys ook Vumazonke buite Jayde se vriendin, Cherise Swanepoel, se huis op 12 April 2015 en weer op 13 April 2015. Botha het ook bevestig dat Vumazonke en Panayiotou se neef, Claudio Bertolani, gereeld in kontak was met mekaar. Adv. Terry Price het beswaar aangeteken teen dié getuienis en die tersaaklikheid daarvan bevraagteken, maar Botha het daarop aangedring dat dit wys dat Panayiotou en Vumazonke albei kontak gemaak het met ŉ nommer wat aan Bertolani behoort. “[Panayiotou] en Claudio Bertolani het tussen September 2014 en 29 April 2015, die dag van sy inhegtenisneming, altesaam 810 keer met mekaar kontak gehad,” het Botha gesê. Vumazonke se selfoondata tydens April 2015, die maand van Jayde se moord, wys ook kommunikasie tussen ander vermeende samesweerders, Khusta [Vandala], Zolani Sibeko, Zinzi en middelman Siyoni. Jayde se ma en suster, Michelle en Toni Inggs, was Dinsdag by die hof hartseer en emosioneel, veral toe Botha oor die kommunikasiepatroon tussen Panayiotou en Coutts getuig het, terwyl hy saam met Jayde op die Inggs-familieplaas was. Alhoewel daar geen selfoonkommunikasie tussen Panayiotou en Coutts tydens hierdie plaasbesoeke was nie, het die sakeman die OK Grocer se landlyn gereeld gekontak. Coutts was ŉ bestuurder by dié winkel. Sy het ook daarop gewys dat Panayiotou en Coutts se oproepe gereeld die laaste oproepe was wat hulle die dag gemaak het. Botha het gesê Coutts se selfoondata wys dat sy gereeld tyd by Jayde se huis spandeer het, wanneer die onderwyseres nie tuis was nie. “Alhoewel daar moontlik nog gevalle kan wees, blyk dit dat Coutts se handstuk deur die aand in die omgewing van Jayde se huis was, wanneer Jayde nie by die huis was nie,” het sy gesê. Dié voorvalle was in 2014 en 2015 toe Jayde in Gauteng was of op haar familie se plaas. Panayiotou word daarvan beskuldig dat hy Siyoni, ŉ uitsmyter by sy Infinity-nagklub, betaal het om Vumazonke te huur om Jayde te ontvoer en te vermoor. Jayde is op 21 April buite die egpaar se huis by Stelen Glen-kompleks in Kabegapark ontvoer toe sy vir ŉ rygeleentheid werk toe gewag het. Die staat voer aan Sinethemba Nenembe het Vumazonke gehelp om die onderwyseres te ontvoer en te vermoor, op versoek van haar man. Vumazonke is intussen oorlede. Volgens die staat word Sibeko verbind met die misdaad deur selfoonkartering wat hom buite Jayde se kompleks plaas in die dae voor haar moord. Die staat voer aan Sibeko en Vandala is deur Vumazonke genader om ŉ vuurwapen te reël vir die moord. Botha se getuienis duur Woensdag voort.